b'\n_START_ARTICLE_\nFassett (graafika)\n_START_PARAGRAPH_\nFassett graafika ja tr\xc3\xbckikunsti kontekstis on tr\xc3\xbckiplaadi v\xc3\xb5i kli\xc5\xa1ee kaldselt mahalihvitud serv.\n_START_SECTION_\nS\xc3\xbcgavtr\xc3\xbckitehnikad\n_START_PARAGRAPH_\nFasseti \xc3\xbclesandeks on hoida \xc3\xa4ra tr\xc3\xbckipaberi rebenemine tr\xc3\xbckiprotsessi k\xc3\xa4igus. Kaldserv laseb tr\xc3\xbckipressi valtsil plaadilt sujuvamalt maha veereda ja surve paberile pole servas nii j\xc3\xa4rsk. Tavaliselt fasseti servad graafikaplaadil omakorda veel \xc3\xbcmardatakse kergelt._NEWLINE_S\xc3\xbcgavtr\xc3\xbckis kasutatava niisutatud paberi sisse \xe2\x80\x93 tr\xc3\xbckipaber on plaadist alati suurem \xe2\x80\x93 j\xc3\xa4\xc3\xa4b fassetiserva j\xc3\xa4lg. See fassetij\xc3\xa4lg on heaks  kvaliteeditunnuseks, mis laseb eristada k\xc3\xa4sitsi tehtud s\xc3\xbcgavtr\xc3\xbckigraafikat odavamatest imitatsioonidest. T\xc3\xb6\xc3\xb6 pealkiri, lehe ja seeria number, kunstniku signatuur ning dateering kirjutatakse vahetult fassetij\xc3\xa4ljest allapoole vasakule ja paremale. Graafikateose raamimisel ei tohi raam v\xc3\xb5i paspartuu fassetij\xc3\xa4lge varjata.\n_START_SECTION_\nK\xc3\xb5rgtr\xc3\xbckitehnikad\n_START_PARAGRAPH_\nTr\xc3\xbckinduses kasutatavate kli\xc5\xa1eede valmistamisel faasitakse umbes 5 mm laiune mittetr\xc3\xbckkiva osa serv spetsiaalse fassetimasinaga.'